b"\n_START_ARTICLE_\nTortuga plana d'Austr\xc3\xa0lia\n_START_SECTION_\nDistribuci\xc3\xb3\n_START_PARAGRAPH_\nLa tortuga plana viu al nord de la plataforma continental d'Austr\xc3\xa0lia: al Mar del Corall, al Mar d'Arafura i al Mar de Timor (Indon\xc3\xa8sia, Papua Nova Guinea i Austr\xc3\xa0lia). Nom\xc3\xa9s nia a les platges de la meitat nord d'Austr\xc3\xa0lia: a les illes del sud de la Gran Barrera de Corall i a les platges principals, al nord de Gladstone (Austr\xc3\xa0lia). La tortuga plana prefereix aig\xc3\xbces poc profundes i les tortugues mascles mai tornen a terra.\n_START_SECTION_\nMorfologia\n_START_PARAGRAPH_\nLes femelles adultes mesuren entre 95 i 130 cm i el seu pes varia de 100 a 150 kg. \xc3\x89s f\xc3\xa0cilment identificable per la seva closca quan les seves escates marginals estan doblegades cap amunt (aix\xc3\xb2 no sempre \xc3\xa9s senzill). El color de la closca \xc3\xa9s de verd\xc3\xb3s a marr\xc3\xb3 oliva. T\xc3\xa9 quatre parells d'escuts costals que es juxtaposen. El primer parell d'escuts costals no est\xc3\xa0 en contacte amb les escales del clatell. El plastr\xc3\xb3 \xc3\xa9s de color crema a groc. Nom\xc3\xa9s t\xc3\xa9 una arpa en les seves aletes i un parell d'escates prefrontals.\n_START_SECTION_\nEcologia\n_START_PARAGRAPH_\nLa seva alimentaci\xc3\xb3 consisteix en invertebrats marins i peixos, s\xc3\xb3n gaireb\xc3\xa9 exclusivament carn\xc3\xadvores per\xc3\xb2 tamb\xc3\xa9 consumeixen algunes algues. La tortuga plana migra poc, per\xc3\xb2 pot viatjar a m\xc3\xa9s de 1.000 km per fer la posta. La tortuga plana pon menys ous que les altres tortugues marines, per\xc3\xb2 els seus ous s\xc3\xb3n m\xc3\xa9s grans (entre 50 i 78 ous rodons de 62 mm de di\xc3\xa0metre). L'operaci\xc3\xb3 de la posta dura una hora i mitja. Igual que altres tortugues marines, les femelles tornen a fresar altra vegada despr\xc3\xa9s de dues setmanes de la primera posta, durant l'\xc3\xa8poca de reproducci\xc3\xb3. La incubaci\xc3\xb3 dura 42 dies de mitjana. Solen reproduir-se cada 2 o 3 anys i arriben a la maduresa sexual a partir dels 10 anys.\n_START_SECTION_\nConservaci\xc3\xb3\n_START_PARAGRAPH_\nLa tortuga plana \xc3\xa9s particularment apreciada pels abor\xc3\xadgens per la seva carn i pels seus ous, encara que les zones remotes on viuen es troben protegides la ca\xc3\xa7a furtiva \xc3\xa9s molt intensa. Els seus enemics naturals a la platja s\xc3\xb3n els llangardaixos i les guineus, tots dos introdu\xc3\xafts pels \xc3\xa9ssers humans. Al mar el seu major depredador \xc3\xa9s el cocodril mar\xc3\xad. Tamb\xc3\xa9 estan amena\xc3\xa7ades per les pr\xc3\xa0ctiques humanes que amenacen les tortugues marines (xarxes de pesca abandonades o no, la contaminaci\xc3\xb3, la navegaci\xc3\xb3 ...)."